Diari Oficial de la Generalitat Valenciana


Sumari del DOGV 5701, del 12-02-2008 (2008/1342)

RESOLUCIÓ d'1 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministerio de Agricultura, Pesca y Alimentación i la Generalitat per al tractament de les dades derivades de la gestió de les ajudes finançades amb fons de la Unió Europea (IFOP i FEP).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5701

Data del DOGV
:   12-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1342


Data del document
:   01-02-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Agricultura, Pesca i Alimentació
    * base de dades
    * cooperació administrativa
    * administració central
    * IFOP
    * fons estructural
    * tractament de dades

RESOLUCIÓ d'1 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministerio de Agricultura, Pesca y Alimentación i la Generalitat per al tractament de les dades derivades de la gestió de les ajudes finançades amb fons de la Unió Europea (IFOP i FEP).  
 [2008/1342]  
El Ministeri d'Agricultura, Pesca i Alimentació i la Generalitat han subscrit, després de la tramitació prèvia reglamentària, el 21 de desembre de 2007, el Conveni de col·laboració per al tractament de les dades derivades de la gestió de les ajudes finançades amb fons de la Unió Europea (IFOP i FEP).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0019/2008, i que figura com a annex d'esta resolució.  
Valencia, 1 de febrer de 2008.- El director general de Relacions amb les Corts i Secretariat del Consell: Àngel Mompó Romero.  
Conveni de col·laboració entre el Ministeri d'Agricultura, Pesca i Alimentació i la Comunitat Valenciana per al tractament de les dades derivades de la gestió de les ajudes finançades amb fons de la Unió Europea (IFOP i FEP).  
Madrid, 21 de desembre de 2007  
Reunits  
D'una banda, Santiago Menéndez de Luarca i Navía-Osorio, sotssecretari d'Agricultura, Pesca i Alimentació, en virtut del Reial Decret 675/2004, de 19 d'abril, pel qual es disposa el seu nomenament, i d'acord amb les atribucions que li conferix l'article 1, apartat 2n, de l'Orde HNB 7935/2004, de 17 de maig, sobre delegació d'atribucions en el Ministeri d'Agricultura, Pesca i Alimentació, publicada en el BOE número 131/2005.  
De l'altra banda, Maritina Hernández Miñana, consellera d'Agricultura, Pesca i Alimentació de la Generalitat Valenciana, en virtut del seu nomenament per mitjà del Decret 8/2007, de 28 de juny.   
Les dues parts reconeixen la capacitat jurídica suficient per a subscriure el present conveni de col·laboració i, a este efecte,  
Exposen  
I. Que l'estat, de conformitat amb el que s'establix en l'article 149.1.19 de la Constitució, té atribuïda competència exclusiva en matèria de pesca marítima, sense perjudici de les competències que en matèria d'ordenació del sector s'atribuïsquen a les comunitats autònomes.  
II. Que el Ministeri d'Agricultura, Pesca i Alimentació, d'ara en avant MAPA, en virtut de l'article 12.1e del Reial Decret 1417/2004, d'11 de juny, pel qual es desplega l'estructura orgànica bàsica d'este ministeri, exercix la gestió dels fons estructurals de l'Instrument Financer d'Orientació Pesquera (IFOP) i altres fons estructurals en matèria de pesca, per mitjà de la Direcció General d'Estructures i Mercats Pesquers.  
III. Que la Comunitat Valenciana, en virtut de l'article 17f de la Llei 5/1983, de 30 de desembre, del Govern Valencià, i de l'article 54 bis del text refós de la Llei d'Hisenda Pública, aprovat per mitjà del Decret Legislatiu de 26 de juny de 1991, actua en l'exercici de la seua competència.  
Que la Comunitat Valenciana actua en l'exercici de la seua competència quant a la tramitació, la resolució i el pagament de les ajudes al sector pesquer i aqüícola, que li corresponen en virtut de les esmentades competències.  
IV. Que, com a conseqüència del període de programació dels Fons Estructurals Europeus per al període 2000-2006, el període de pagament del qual finalitzarà el 31 de desembre de 2008, l'IFOP s'està desplegant des de l'any 2000 d'acord amb els programes següents:  
- un programa operatiu de caràcter pluriregional per a la seua aplicació en les regions espanyoles que pertanyen a l'objectiu número 1;  
- un document únic de programació, d'abast nacional, per a la seua aplicació en les regions espanyoles que no pertanyen a l'objectiu número 1.  
V. Que, com a conseqüència del període de programació dels Fons Estructurals Europeus per al període 2007-2013, el període de pagament del qual finalitzarà el 31 de desembre de 2015, el FEP es desenvoluparà des de l'any 2007 d'acord amb el programa següent:  
- un únic programa operatiu de caràcter pluriregional per a la seua aplicació en les regions espanyoles que pertanyen a l'objectiu Convergència i en les regions que no pertanyen a l'objectiu Convergència.  
VI. Que el MAPA i la Comunitat Valenciana van subscriure l'any 2000 un conveni de col·laboració per a implantar una base de dades derivades de la gestió de les ajudes finançades amb fons estructurals de la UE, la duració de la qual estava prevista fins al 31 de desembre de 2003 i, posteriorment, un altre conveni, la duració del qual s'estén fins a l'any 2007.  
VII. Que el MAPA i la Comunitat Valenciana consideren d'utilitat continuar la col·laboració iniciada l'any 2000, a fi d'agilitzar la informació sobre la utilització dels fons estructurals amb destinació al sector pesquer.  
VIII. Que el Consell, a l'empara del que s'establix en l'article 17f de la Llei 5/1983, de 30 de desembre, del Govern Valencià, a proposta de la consellera d'Agricultura, Pesca i Alimentació, en la sessió celebrada el 28 de setembre de 2007, acordà l'aprovació del conveni de col·laboració entre el Ministeri d'Agricultura, Pesca i Alimentació i la Comunitat Valenciana per al tractament de les dades derivades de la gestió de les ajudes finançades amb fons de la Unió Europea (IFOP I FEP).  
En virtut de tot això, les parts decidixen subscriure este conveni de col·laboració, que es regirà de conformitat amb les següents  
Clàusules  
Primera. Objecte  
És objecte d'este conveni l'aportació pel MAPA a la Comunitat Valenciana del suport instrumental i tècnic necessari per a la gestió i l'actualització de la informació, d'acord amb criteris homogenis, de la base de dades de l'IFOP i del FEP, a fi de donar compliment a les exigències normatives comunitàries en relació amb el subministrament d'informació exigit a les autoritats responsables de la programació, així com als organismes intermedis i els òrgans gestors.  
Segona. Aportació de mitjans  
A l'efecte del compliment de l'objectiu del present conveni, el MAPA encarregarà la prestació del servici a una empresa pública estatal, la qual aportarà els mitjans tècnics i personals que necessite la comunitat autònoma per al manteniment, l'alimentació i la gestió de les bases de dades de l'IFOP, del FEP i del sistema de transmissió electrònica de la informació.  
Tercera. Subministrament d'informació  
La Comunitat Valenciana facilitarà el manteniment de la base de dades i subministrarà a l'empresa pública estatal la informació necessària per a l'emplenament de les dades establides en les bases de l'IFOP i del FEP i en el sistema electrònic de transmissió d'informació, i que com a mínim seran les que consten en l'annex d'este conveni.  
Quarta. Personal tècnic  
La subscripció d'este conveni de col·laboració no comportarà relació laboral entre les administracions que signen el conveni de col·laboració i les persones que puguen intervindre per elles mateixes o per mitjà de tercers en el desenvolupament de les actuacions que es realitzen en l'execució del conveni.  
Cinquena. Seguiment de l'execució del conveni  
El MAPA i la Comunitat Valenciana intercanviaran entre si la informació que corresponga i elaboraran un document d'avaluació detallat, a l'efecte de la verificació de les dades i del compliment dels terminis fixats per a l'enviament al MAPA.   
Sisena. Duració  
Este conveni s'aplicarà des de l'1 de gener de 2008 fins al 31 de desembre de 2011, excepte denúncia expressa d'alguna de les parts, i es podrà prorrogar mitjançant un acord exprés de les dos parts, sempre que l'acord de pròrroga s'adopte amb anterioritat a la finalització del conveni. La tramitació de la pròrroga d'acord amb els apartats quart i seté de l'Acord de 2 de març de 1990, del Consell de Ministres, s'haurà de comunicar a la Comissió Delegada del Govern per a Política Autonòmica amb antelació a la data de l'expiració del conveni, a fi que es puguen constatar les circumstàncies previstes en l'apartat seté de l'acord del Consell de Ministres esmentat.  
Setena. Resolució  
Seran causes especials de resolució del present conveni:  
- l'acord mutu de les parts;  
- la denúncia, per qualsevol de les parts, del possible incompliment de les clàusules o l'alteració essencial del seu contingut.  
Huitena. Naturalesa i jurisdicció  
Este conveni es regix per les disposicions dels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, a més d'allò ja previst pel que fa al fet que queda exceptuat de l'aplicació del text refós de la Llei de Contractes de les Administracions Públiques, d'acord amb el seu article 3.1c.  
Les qüestions litigioses a què puga donar lloc la interpretació i el compliment d'este conveni seran de coneixement i competència de la jurisdicció contenciosa administrativa, de conformitat amb la Llei 29/1998, de 13 de juliol, reguladora de la dita jurisdicció.  
I, en prova de conformitat, les dos parts firmen el present conveni en tres exemplars i en tots els fulls, al lloc i en la data indicats al principi.  
El sotssecretari d'Agricultura, Pesca i Alimentació. Santiago Menéndez de Luarca y Navía-Osorio  
La consellera d'Agricultura, Pesca i Alimentació. Maritina Hernández Miñana  
Annex  
Informació que ha de subministrar la comunitat autònoma a l'empresa pública estatal, a l'efecte de la seua inclusió en la base de dades.  
- Còpia de totes les sol·licituds d'ajuda en el marc dels programes.  
- Còpia de les resolucions favorables a les sol·licituds d'ajuda.  
- Documentació sobre pagaments realitzats en el marc dels programes.  
- Informació tècnica i d'indicadors, incloses la mediambiental i la d'igualtat d'oportunitats.   
- Correccions d'errades detectades en les bases de dades.  
- Plans de control financer.  
- Resultats del control. Correccions financeres.